बीजिंग। चीन की राजधानी बीजिंग स्थित भारतीय दूतावास के बाहर धमाका हुआ है। जिस जगह पर धमाका हुआ है, उसी के पास अमेरिकी दूतावास भी मौजूद है। अभी तक जान के नुकसान की कोई खबर नहीं आई है। गनीमत इस बात की है कि इस धमाके में भारतीय दूतावास को कोई नुकसान नहीं पहुंचा है। ब्लास्ट के बाद पुलिस की टीम भी मौके पर पहुंच गई है। इलाके की घेराबंदी कर जांच शुरू कर दी है। हालांकि, धमाका किसने किया और क्यों किया, इस बात का पता नहीं चल पाया है। न ही किसी ने इस घटना की जिम्मेदारी ली है। ब्लास्ट के बाद लोगों ने स्पॉट की फोटो और वीडियो शेयर किए हैं। इन तस्वीरों में मौके से साफ तौर पर धुंआ उठता नजर आ रहा है। हालांकि, इस ब्लास्ट को लेकर सोशल मीडिया पर दो तरह की बातें हो रही हैं। कुछ लोगों का कहना है कि यह ब्लास्ट अमेरिकी दूतावास के बाहर हुआ है, वहीं कुछ का कहना है कि यह भारतीय दूतावास के बाहर हुआ है। जबकि, इस घटना को लेकर भारत, चीन और अमेरिका, तीनों में से किसी ने भी ब्लास्ट की पुष्टि नहीं की है।